FPI ปักธงรายได้ปี 64 โตเข้าเป้า 15% รับคำสั่งซื้ออินเดีย-อุตฯยานยนต์ฟื้นตัว
FPI ปักธงรายได้ปี 64 โตเข้าเป้า 15% รับคำสั่งซื้ออินเดีย-อุตฯยานยนต์ฟื้นตัว หนุน Backlog แน่นแตะ 900 ลบ.
FPI ปักธงรายได้ปี 64 โตเข้าเป้า 15% รับคำสั่งซื้ออินเดีย-อุตฯยานยนต์ฟื้นตัว หนุน Backlog แน่นแตะ 900 ลบ.
3 ก.ย. 2564

นายสมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI เปิดเผยว่า บริษัทมั่นใจรายได้ปี 64 จะสามารถเติบโตได้ตามเป้าหมายที่ 15% จากปีก่อนที่มีรายได้ 1,848.58 ล้านบาท
โดยได้รับปัจจัยหนุนจากอุตสาหกรรมยานยนต์ทั่วโลกที่กลับมาฟื้นตัว และบริษัทได้ทำสัญญาการขนส่งล่วงหน้ากับบริษัทขนส่งทางเรือ และซื้อวัตถุดิบการผลิตในราคาที่ต่ำกว่าตลาด ตั้งแต่ช่วงต้นปีที่ผ่านมา ส่งผลให้บริษัทมีต้นทุนที่ดี และสามารถแข่งขันได้ดี ทำให้ยอดขายต่างประเทศเพิ่มขึ้นใน 4 โซนหลัก คือ เอเชียและตะวันออกกลาง, อเมริกาใต้, แอฟริกา และยุโรป
นอกจากนี้ยอดขายในประเทศอินเดียยังกลับมาฟื้นตัวได้อย่างต่อเนื่องหลั’จากสถานการณ์การแพร่ระบาดของเชื้อไวรัสโควิด-19 คลี่คลายไปในทิศทางที่ดีขึ้น โดยปัจจุบันบริษัทมีคำสั่งซื้อล่วงหน้า (Backlog) รวมทั้งโรงงานในประเทศไทย และประเทศอินเดีย มูลค่า 800-900 ล้านบาทที่จะสามารถเข้ามารับรู้รายได้อย่างต่อเนื่อง
สำหรับทิศทางผลประกอบการในช่วงไตรมาส 3/64 ยอมรับว่ามีผลกระทบจากสถานการณ์การแพร่ระบาดของเชื้อไวรัสโควิด-19 ค่อนข้างมาก แต่อย่างไรก็ตามสถานการณ์ที่เริ่มคลี่คลายลง และผู้ติดเชื้อในโรงงานของบริษัทไม่มีแล้ว ส่งผลให้การผลิตของบริษัทกลับสู่ภาวะปกติเกือบ 100% แล้ว เชื่อว่าจะกลับมาฟื้นตัวดีในช่วงที่เหลือของไตรมาส และจะเร่งเติบโตต่อเนื่องในช่วงไตรมาส 4/64
“เรายอมรับว่าจากการแพร่ระบาดของเชื้อไวรัสโควิด-19 ที่ผ่านมารุนแรง กระทบกับพันธมิตร และเราที่ทำให้เกิดการติดเชื้อในโรงงาน แต่ปัจจุบนเริ่มเข้าสู่ภาวะปกติและจะเร่งตัวของการผลิตในช่วงที่เหลือของปีนี้ ซึ่งบริษัทได้เปรียบเรื่องต้นทุนการผลิตและการขนส่งทำให้ลูกค้าหันมาสั่งสินค้าของบริษัทจำนวนมาก เชื่อว่าจะช่วยหนุนให้รายได้เติบโตตามเป้าหมาย 15% จากฐานที่ต่ำในปีก่อน”นายสมพล กล่าว
 